梅尧臣
送刘成伯著作赴弋阳宰
我昨之官来，值君为郡掾。
当年已知名，是日才识面。
未久嗟还都，始应群公荐。
遂除芸省郎，出治江上县。
县剧素所闻，其俗到可见。
水精制盘盂，冰莹产郊甸。
鸣筝斲桐梓，雕饰杂宝绚。
有药化铜铅，方士多伏链。
君今齿尚壮，好学常不倦。
二者定非惑，吾言亦狂狷。
弦歌将有余，幸可穷经传。
归来期著书，箧楮盈百卷。
暮学此疏慵，无能守贫贱。
明朝君当行，勉勉自出饯。
岂无一壶酒，岂无一鼎馔。